b'\n_START_ARTICLE_\nVahtrepa pank\n_START_PARAGRAPH_\nVahtrepa pank ehk Kallaste pank on loode\xe2\x80\x93kagusuunaline pank Hiiu maakonnas Hiiumaa vallas Vahtrepa k\xc3\xbclas, Hilleste\xe2\x80\x93Hellamaa tee \xc3\xa4\xc3\xa4res. Pank j\xc3\xa4\xc3\xa4b Kallaste maastikukaitsealale._NEWLINE_Paekallas kerkis merest umbes 2000 aastat tagasi._NEWLINE_Astang on kuni 7,5 meetrit k\xc3\xb5rge ja rohkem kui 500 meetri pikkune. Valdavalt lubjakivist koosneva alusp\xc3\xb5hja paljandit peetakse eriti suureks, see on 35 meetrit pikk ja kuni 3,5 meetrit k\xc3\xb5rge._NEWLINE_Paekalda kaguosas paljandub 28 meetri pikkuselt biohermne lubjakivi, selline paljand on oma ulatuselt Eestis erakordne. Paljandis esineb palju korallide, sammalloomade ja stromatopooride kivistisi._NEWLINE_Kulpad (koopad) esinevad kolmes paekalda l\xc3\xb5igus, k\xc3\xb5ik paekaldalt alla viivast trepist kagus. Neist suurim asub keskmises l\xc3\xb5igus; selle laius on 3,2, s\xc3\xbcgavus 1,5 ja k\xc3\xb5rgus 1,3 meetrit._NEWLINE_Kallaste pangaga on seotud m\xc3\xb5ned Vanapagana muistendid, n\xc3\xa4iteks olevat paekalda sees olnud Vanapagana sepikoda. Vanapagan olevat \xc3\xbchel p\xc3\xa4eval k\xc3\xbclarahvaga riidu l\xc3\xa4inud ja Vohilaiule kolinud, enne aga sepikoja sissep\xc3\xa4\xc3\xa4su suure kiviga t\xc3\xb5kestanud._NEWLINE_Pank asub Vohilaiust umbes 1,5 km edelas. Umbes 120\xe2\x80\x93140 aasta vanuse m\xc3\xa4nnimetsa t\xc3\xb5ttu laiule t\xc3\xa4nap\xc3\xa4eval vaadet ei avane.'